La Bibia piemontèisa/Testament Vej/Isaia/Isaia 39


Isaia

39

Ëd nunsi da Babilònia a fan na vìsita a Esechia 

An col temp Merodach-Baladan, fieul ëd Baladan, rè ëd Babilònia, a l'avìa mandà ëd litre ‘d congratulassion e 'd cadò a Esechia, përchè a l'avìa sentù ch'a l'era stàit malavi ma peui a l'era varì. Esechia a l'è stàit content e a l'ha mostrà a j'ambassador la stansia dël tesòr, l'òr e l'argent, ij sò përfum e bàlsam pressios, tut sò arsenal e tut lòn che a-i era ant ij magasin; a-i é staie nen che Esechia a l'abia pa mostraje 'd lòn che a-i era ant ël pais real e an tut ël regn.

Anlora 'l profeta Isaia a l'è presentasse a rè Esechia e a l'ha ciamaje: “Lòn ch'a l'han dit coj òm e da ‘ndova ch'a son rivass-ne?”. Esechia a l'ha rësponduje che a l'ero rivà da na nassion lontan-a, da Babilònia. Peui Isaia a l'ha ciamaje: “Lòn ch'a l'han vëddù an tò palass?”. Esechia a l'ha rësponduje: “A l'han vëddù tut lòn che a-i é an me palass e a-i é pa 'd ròba 'nt ij magasin che i l'abia nen faje vëdde. Antlora Isaia a l'ha dije a Esechia: “Scota lòn ch'at dis ël Signor ëd l’Univers: “Varda, a riveran ëd di che tut lòn che a-i é an tò palass e tut lòn che ij tò grand a l'han ambaronà fin-a adess a sarà portà vìa a Babilònia; belessì a-i restrà pì gnente - a dis Nosgnor. A pijeran ëdcò ij tò fieuj, coj che ti 't l'has generà, për fene d’eunuch ch’a saran a servissi ant ël palas real ëd Babilònia”.

Anlora Esechia a l'ha dije a Isaia: “A l'é na bon-a paròla cola ch'it l'has dime, na paròla che a ven dal Signor!”. Chiel an efet a pensava che tansipòch a l'avrìa vivù tranquil e sicur për ij di ch'a-j restavo da vive”.

Nòte 

Bibia
Testament Vej
Isaia